Ճակատագրի մասին

**«Ճակատագրի մասին»** ()՝ 2022 թվականի ամերիկյան ռոմանտիկ կատակերգություն  է, որի ռեժիսորն է Մարիուս Վայսբերգը, իսկ սցենարի հեղինակն է Թիֆանի Փոլսենը: Ֆիլմը 1976 թ. խորհրդային հեռուստաֆիլմ «Ճակատագրի հեգնանքը»-ի վերանկարահանումն է:

Ֆիլմի գլխավոր դերերում հանդես են գալիս Էմմա Ռոբերթսը, Թոմաս Մանը, Բրիտ Ռոբերտսոնը, Մադլեն Փեթշը, Վենդի Մալիկը, Շերիլ Հայնսը և Լյուիս Թանը:

Ֆիլմը ցուցադրվել է ԱՄՆ-ի որոշ կինոթատրոններում և թվային հարթակներում 2022-ի սեպտեմբերի 9-ին՝ United Artists Releasing ընկերության միջոցով:

## Դերերում
*Էմմա Ռոբերթս — Մարգո Հեյս
*Թոմաս Ման — Գրիֆին Ռիդ
*Մադլեն Փեթշ — Կլեմենտին Փրեթ
*Բրիտ Ռոբերտսոն — Քերի Հեյս
*Լյուիս Թան — Կիպ Պրեսկոտ
*Ֆիկիլե Մթվալո — Դանա
*Ջարդե Տրոիլո — Բրայն 
*Շերիլ Հայնս — Ջուդի Հեյս
*Դենիս Ստարոսելսկի — Սեմ
*Միգան Հոլավեյ — Ֆլոր
*Քեն Չիզման — Փոլ Հեյս
*Ռիկարդո Փիթս-Ուայլի — Չարլի
*Ռոզ Ուիվեր — Հեյզել
*Վենդի Մալիկ — Նենսի Ռիդ

## Սյուժե
Մարգո Հեյզը, ով անշարժ գույքի գործակալ է, և Գրիֆին Ռիդը՝ մանագիտությամբ իրավաբան, ապրում են շատ նման տներում, գրեթե նույնական հասցեներով, նմանատիպ անուններով համայնքներում։ Դեկտեմբերի 30-ին Մարգոն հույս ունի, որ իր ընկեր Կիպը ամուսնության առաջարկություն կանի իրեն, որպեսզի կարողանա իր քրոջ հարսանիքին ներկայանալ նշանածի հետ։ Սակայն, երբ դա չի կատարվում, նա վիրավորված հեռանում է։

Մինչդեռ, նույն ռեստորանում, Գրիֆինը փորձում է ամուսնության առաջարկություն անել իր ընկերուհուն՝ Ինստագրամյան աստղ Կլեմենտինին։ Սակայն Կլեմենտինը պահանջում է, որ նա դա կրկնի հանրայնորեն հաջորդ օրը։ Գրիֆինը ընկերների հետ սկսում է խմել, և երբ նրանք նրա համար տաքսի են պատվիրում, սխալմաբ վարորդին տալիս են Մարգոյի տանց հասցեմ, քանի որ այն շատ նման էր Գրիֆինի հասցեին։

Գրիֆինը, Մարգոյի ծաղկամանների տակ թողած բանալին օգտագործելով, բացում է դուռը։ Նա նկատում է, որ կատուն տարօրինակ տեսք ունի, իսկ բնակարանը՝ անծանոթ։ Սակայն, հարբած լինելով, անուշադրության է մատնում և քնում։ Մարգոն վերադառնում է տուն և տեսնում իր անկողնում քնած անծանոթի։

Կիպը գալիս է Մարգոյի տուն՝ իր վերնաշապիկը վերցնելու, սակայն տեսնում է Գրիֆինին՝ իր հագուստով, և զայրացած հեռանում՝ սպառնալով նրան։ Մարգոն, ով իր քրոջ հարսանիքին ուղեկցողի կարիք ունի, համոզում է Գրիֆինին միանալ իրեն, քանի որ իր ընտանիքի անդամները երբեք չեն հանդիպել Կիպին և չեն ճանաչում նրան։

Զույգը միասին գնում է հարսանիք։ Ճանապարհին նրանք հանդիպում են տարեց ամուսնական զույգի և ընկերանում։ Կինը Մարգոյին նվիրում է իր վարդագույն վերարկուն՝ պատմելով, որ այդ վերարկուի շնորհիվ ամուսինը կարողացել է գտնել իրեն, երբ գրեթե կորցրել էր։

Մի շարք բարդություններից հետո Մարգոն և Գրիֆինը հասնում են հարսանիքին, որտեղ Գրիֆինը (հայտարարվելով որպես Կիպ) անսպասելիորեն հայտնվում է ուշադրության կենտրոնում։ Սակայն Մարգոյի համար իրավիճակը բարդանում է, երբ իրական Կիպը հայտնվում է, և ամբողջ կեղծիքը բացահայտվում է։

Մարգոն և Գրիֆինը կարծես վերադառնում են իրենց նախկին զուգընկերների մոտ, սակայն հասկանում են, որ իրենք իսկապես հոգ էին տանում միմյանց մասին։ Մարգոն գնում է Գրիֆինի տուն՝ իր տանը թողած պայուսակը վերադարձնելու։ Նա ցույց է տալիս իր ուսին արված հին դաջվածքը՝ գրիֆոնի պատկերով, և նրանք սկսում են համբուրվելով։ Այդ պահին հայտնվում է Կլեմենտինը՝ և Մարգոն ստիպված հեռանում է։

Հաջորդ օրը Գրիֆինը հանդիպում է իր ծնողներին նույն սրճարանում, որտեղ ինքն ու Մարգոն առաջին անգամ հանդիպել էին։ Ծնողները նրան հուսադրում են՝ ասելով, որ նա դեռ չի գտել իր իրական սերը։ Հանկարծ Գրիֆինը նկատում է վարդագույն վերարկուն և դրա հետ Մարգոյին։ Նրանք կրկին միավորվում են։

## Արտադրություն
Վայսբերգը դեռ 2006 թվականից պլանավորում էր «Ճակատագրի հեգնանքը» ֆիլմի վերանկարահանումը։ Lynda Obst Productions-ը, Ադամ Սանդլերի Happy Madison Productions-ը և Paramount Pictures-ը դիտարկում էին ֆիլմի ստեղծման հնարավորությունը, սակայն նախագիծը հաստատվեց միայն COVID-19 համավարակից անմիջապես առաջ, երբ Վայսբերգն ու Փոլսենը միավորվեցին սցենարի մշակման համար։

Սկզբում Վայսբերգը գլխավոր  դերի համար դիտարկում էր Միլա Կունիսին՝ համարելով, որ Կունիսը իր խորհրդային արմատների շնորհիվ յուրահատուկ կերպով կհամապատասխանի դերին։ Չնայած նրան դուր էր եկել նախագիծը, Կունիսը մերժեց առաջարկը՝ այն անվանելով չափազանց մակերեսային։

2021 թվականի ապրիլի 8-ին հայտարարվեց, որ Էմմա Ռոբերթսը միացել է ֆիլմի դերասանական կազմին։ Ապրիլի 13-ին Central Partnership-ը հայտարարեց «Ճակատագրի հեգնանքի» վերանկարահանումը, որտեղ գլխավոր դերերում հանդես կգան Էմմա Ռոբերթսն ու Թոմաս Մանը։

«Կոմերսանտ»-ին տված հարցազրույցում Վայսբերգը նշեց, որ ֆիլմը ոճով նման կլինի «Առաջարկություն»  ֆիլմին և վստահություն հայտնեց, որ այն կհամապատասխանի ամերիկյան հանդիսատեսի ճաշակին։ Ռուսաստանում այս լուրը բացասական արձագանքների արժանացավ արվեստագետների և հանրահայտ անձանց կողմից, այդ թվում՝ Լիա Ախեջակովայի, Վալենտինա Տալիզինայի  և Էլդար Ռյազանովի դստեր կողմից
։

2021 թվականի մայիսին հայտարարվեց, որ Լյուիս Թանը կմիանա դերասանական կազմին։ Հաջորդ ամսին դերասանական կազմին միացավ նաև Մադլեն Փեթշը։

Ֆիլմի հիմնական նկարահանումները սկսվել են 2021 թվականի հունիսին Բոստոնում, իսկ որոշ արտաքին տեսարաններ նկարահանվել են Մասաչուսեթսի Նորվուդ քաղաքի հրապարակում։

## Ընդունում
Rotten Tomatoes կայքում ֆիլմն ունի 63% վարկանիշ՝ հիմնված 8 քննադատների կարծիքների վրա, միջինում գնահատվելով 6.8/10։

## Ծանոթագրություններ